Crispín González

Crispín González Bordón oĩ ñoha’ãngára, mba’epu’apoha, ñe’ẽpapára Paraguaigua. 

Heñóikuri táva Kapiata, Tetãpehẽ Central, Paraguay Retãme; ára 18 jasyrundy ary 1947-pe. Oñemoarandúkuri itávape, Tetã Mbo’ehao Kapiatápe ha upéi oikóma chugui ñoha’ãngára ha, orekórõguare 22 ary, oiporavókuri ijeherorã “Floripón” ha ityke’ýra Martín González ndive, ojeheróva “Cariñito”, omoheñói hikuái amo ary 1965 rupi pukarã joyvy “Cariñito ha Floripón”, avei ojapókuri hikuái ñoha’ãnga aty Teatro Estudio Libre-pe oĩva Rudi Torga poguýpe. Ha’ekuéra ohapykuehókuri José Ka'i ha José L. Melgarejo-pe.

Crispín González niko omendákuri kuñakarai Ester Maidana rehe ha iñemoñare ha’e Rubén Darío ha Crispín Rafael. Guarani ñe’ẽ rayhuhára ha myasãihára ndetuichapajepéva.

Ityke’ýra Martín ndive omba’apókuri ñane retã tuichakue javeve, ojapohápe ñoha'ãnga ha pukarã. Omba’apojepékuri heta ñoha’ãngára ojekuaaitereíva ndive, umíva apytépe: Los Compadres, Máxima Lugo, José de Oliveira, Blanca Navarro, Carlitos Vera, José Olitte ha ambuéva. Avei ojapókuri puhoe, ipahaitépe oĩkuri Puhoe Pasión 98.1 táva Kapiatagua. Crispín González ojejapókuri heta jehechakuaa, umíva apytépe, oĩ upe ojapova’ekue ichupe Tavao Kapiata, omomba’eguasúva hembiapoita ñande reko rehehápe.

Orekórõguare 74 ary ha haimete ohupytývo 55 ary omba’apohague, Crispín González Bordón omanókuri táva Kapiata, Paraguay Retãme; ára 21 jasyrundy ary 2021-pe.

 Joaju 
 CRISPÍN GONZÁLEZ – RADIO PASÍON
 CARIÑITO HA FLORIPÓN
 CRISPÍN GONZÁLEZ – KAPIATA DIGITAL

 Mandu’apykuéra 
 CRISPÍN GONZÁLEZ, Ohai: David Galeano Olivera.

Ñemohenda:Ñe'ẽpapára Paraguáigua
Ñemohenda:Ñoha'ãngahára Paraguaigua